Rozhodnutie Komisie
z 13. júna 1996
ktorým sa mení a dopĺňa rozhodnutie č. 85/377/EHS ustanovujúce typológiu spoločenstva pre poľnohospodárske farmy
(Text s významom pre EHP)
(96/393/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 79/65/EHS z 15. júna 1965, ktoré ustanovuje sieť pre zber účtovných údajov o príjmoch a obchodných operáciách poľnohospodárskych fariem v Európskom hospodárskom spoločenstve [1], naposledy zmenené a doplnené rozhodnutím Rady Európskej únie [2] č. 95/1/ES, Euratom, ECSC z 1. januára 1995 a najmä jeho články 4 (4) a 11,
keďže typológia spoločenstva pre poľnohospodárske farmy, ustanovená rozhodnutím Komisie č. 85/377/EHS [3] a najmä miera hrubého zisku, je základom klasifikácie poľnohospodárskych fariem podľa ekonomickej veľkosti a typu hospodárenia, v rámci zisťovania štruktúry fariem a v rámci informačnej siete účtovníctva fariem (FADN), keďže typológia spoločenstva je tiež základom pre výpočet európskych veľkostných jednotiek (ESU) a limitov používaných na vymedzenie oblasti skúmania a na vypracovanie plánu výberu vykazujúcich hospodárstiev, ktoré sú zahrnuté, alebo budú zahrnuté do informačnej siete účtovníctva fariem (FADN);
keďže výsledky zisťovaní štruktúry fariem, klasifikovaných podľa ESU a typu hospodárenia, slúžia ako východisko pri prijímaní rozhodnutí pre politiku štruktúry fariem v rámci Spoločnej poľnohospodárskej politiky a na definovanie oblasti skúmania FADN, na základe ktorej sa uskutočňuje výber a váženie vzoriek fariem vo FADN; keďže výber vykazujúcich hospodárstiev pre oblasť skúmania musí byť reprezentatívny vzhľadom na ciele každej plánovanej analýzy;
keďže nariadenie Rady (EHS) č. 571/88 [4], naposledy zmenené a doplnené rozhodnutím Komisie č. 96/170/ES [5], upravuje celý rad zisťovaní štruktúry poľnohospodárskych fariem od roku 1988 až 1997 a uvádza zoznam skúmaných charakteristík;
keďže článok 11 rozhodnutia Komisie č. 85/377/EHS uvádza, že Komisia za pomoci členských štátov prehodnotí skúsenosti získané počas aplikácie rozhodnutia aspoň každých desať rokov a tiež všetky nové potreby spoločenstva, ktoré v tejto oblasti vzniknú; keďže po takomto prehodnotení sa môžu ustanovenia rozhodnutia zmeniť a doplniť podľa požiadavky;
keďže štruktúra a obsah zoznamu skúmaných charakteristík pre rok 1988 až 1997 boli zmenené a doplnené tak, že sa charakteristiky na novom zozname líšia od tých, ktoré boli skúmané počas predchádzajúcich zisťovaní; keďže ďalšie úpravy boli nevyhnutné, aby zohľadnili najnovšie opatrenia Spoločnej poľnohospodárskej politiky; keďže typológia spoločenstva pre poľnohospodárske farmy závisí od tohto zoznamu, je dôležité upraviť rozhodnutie č. 85/377/EHS podľa zoznamu skúmaných charakteristík ustanovených nariadením (EHS) č. 571/88 vzhľadom na zisťovania medzi 1988 a 1997;
keďže opatrenia stanovené týmto rozhodnutím sú v súlade so stanoviskom Výboru Komisie pre informačnú sieť účtovníctva fariem a so stanoviskom Stáleho výboru pre poľnohospodársku štatistiku,
PRIJALA TOTO ROZHODNUTIE:
Článok 1
Príloha II rozhodnutia č. 85/377/EHS je zmenená a doplnená v súlade s jeho prílohou I súčasného rozhodnutia.
Článok 2
Toto rozhodnutie je adresované členským štátom.
V Bruseli 13. júna 1996